《喜弟观得孙弥月数句识之》
宋代·陈著

我昔四十七，正室熊始抱。
命蹇坐迟晚，不及含饴笑。
今汝绝胜我，较我一年早。
手抚宗嫡孙，况有眉寿老。
汝心当何如，喜气浮襁褓。
何幸亲见之，是子当跨灶。
深源出芳流，盛德受丰报。
家庆三世图，人閒如此少。
弥月汤饼席，云气尊与少。
欢极不知醉，老怀得倾倒。
平生汝从我，笃友肝胆照。
凛然来者惧，今乃知有绍。
回首我回儿，贤否虽未料。
庶如我汝心，世世式相好。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。